Mosonmagyaróvár Város Önkormányzat

Képviselő-testülete

**J e g y z ő k ö n y v**

Készült Mosonmagyaróváron, 2023. október 12-én 16 órakor a Képviselő-testület által tartott általános közmeghallgatáson, a Városháza I. emeleti Dísztermében.

Jelen vannak: Dr. Árvay István polgármester elnökletével Dr. Iváncsics János, Keszeiné Siklósi Zsuzsanna, Staár Katalin, Németh Sándor, Nyitrai József, Muráncsik László, Pausits István, Dr. Frauhammer Csaba, Kránitz László, Szabó Miklós, Ábrahám Tivadar, Vida István képviselők

Meghívottak:

Dr. Unger András Mosonmagyaróvári Városvédő Egyesület elnöke

Dr. Gál Gellért Mosonmagyaróvári Önkormányzati Rendészet vezetője

Csiszár Péter Flesch Károly Nonprofit Kft. ügyvezetője

Sallai László Szociális Foglalkoztató Közhasznú Nonprofit Kft. ügyvezetője

Pollhammer Jenő MOVINNOV Kft. ügyvezetője

Csapó Imre AQUA Szolgáltató Kft. ügyvezetője

Kovarik Lajos Dr. Printz és Társa Kft. könyvvizsgálója

Kitley Dalma érdeklődő

Polgármesteri Hivatal részéről:

Fehérné dr. Bodó Mariann címzetes főjegyző

Szabóné Molnár Ildikó aljegyző-osztályvezető

Molnárné Nagy Edina osztályvezető

Dr. Tomasits Zsuzsanna osztályvezető

Dr. Mayer Krisztián osztályvezető

Tóth Szabolcs osztályvezető

Kitley Tibor városi főépítész

Tilai László irodavezető

Horváthné Szemerits Katalin csoportvezető

Dr. Vámosi Bettina Önkormányzati Osztály részéről

Vargáné Rigó Hedvig jegyzőkönyvvezető

Dr. Árvay István polgármester: Köszönti a képviselő-testület éves általános közmeghallgatásán megjelenteket, az ülést megnyitja. Megállapítja, hogy a képviselő-testület határozatképes, mivel 13 képviselő jelen van. Élő Károly és dr. Jávor Miklós képviselő urak igazoltan vannak távol.

Mosonmagyaróvár Város Önkormányzat Képviselő-testülete az önkormányzati törvény, illetve a Képviselő-testület szervezeti és működési szabályzata alapján minden évben legalább egyszer, előre meghirdetett időpontban általános közmeghallgatást tart, melyen a helyi lakosság és helyben érdekelt szervezetek képviselői a helyi közügyeket érintő kérdéseket és javaslatokat tehetnek. Tájékoztatja a megjelenteket, hogy az elhangzott javaslatokra, kérdésekre a közmeghallgatáson, de legkésőbb 15 napon belül választ kell adni. A közmeghallgatás során először a polgármester beszámol a város gazdasági helyzetéről, majd ezt követően az állampolgárok, helyben érdekelt szervezetek kérdéseket, javaslatokat intézhetnek a Képviselő-testület felé.

Az elmúlt időszakot figyelembe véve a következő témákat emeli ki:

- változások az önkormányzati feladatellátásban,

- az Önkormányzat bevételeinek alakulása,

- összefoglaló információk a kiadások tekintetében,

- elmúlt időszakban végzett kiemelt fejlesztések, projektek,

- az önkormányzat külső kapcsolatai.

Változások az önkormányzati feladatellátásban

Mosonmagyaróvár Város Önkormányzata működteti a Polgármesteri Hivatalt, az Önkormányzati Rendészetet, 7 óvodát 8 telephelyen, az Egyesített Bölcsődék Intézményét 3 telephelyen, a Hansági Múzeumot és a Futura Szolgáltató Központot. Ez mintegy 480 foglalkoztatottat jelent, akiknek az ez évi bér és járulék előirányzata 3.3 milliárd forint.

Önkormányzati cégeken keresztül látják el a városüzemeltetési, lakáskezelési, kultúraszolgáltatási, temetkezési feladatokat, víz- és csatornaszolgáltatást, valamint a szociális foglalkoztatást. Közvetetten tehát további több száz foglalkoztatott megélhetéséért felelnek.

Feladatellátási szerződéssel rendelkeznek a felnőtt és gyermek háziorvosi, fogorvosi és iskolaorvosi, iskolavédőnői praxisok tulajdonosaival, alkalmazottaival.

Térségi társulási formában működtetik a Kistérségi Egyesített Szociális Intézmény nappali és bentlakásos intézményeit, valamint a Család- és Gyermekjóléti Központot. A két intézmény foglalkoztatotti létszáma összesen 200 fő.

A változásokról: év közben a területi védőnői szolgálat a megyei irányító kórház, a háziorvosi ügyelet az Országos Mentőszolgálat irányítása alá került.

A Képviselő-testület idén februárban döntött az Intézményi Működtető és Gazdálkodási Szervezet beolvadásáról a Futura Élményközpont és Rendezvényház költségvetési szervbe. A beolvadást követően az IMGSZ megszűnt, a Futura Élményközpont és Rendezvényház továbbiakban Futura Szolgáltató Központ néven költségvetési szervként működteti a Futurát, a Part Rendezvényházat, valamint a dunaszigeti tábort, és látja el a közétkeztetési feladatokat két főzőkonyhán.

A közeljövőben a Futura Szolgáltató Központ feladatellátási körének további bővítése várható a szociális intézményi étkezés feladatának ellátásával.

További változás, hogy 2023. július 1-től kikerült az önkormányzatok kötelező feladatai köréből a települési hulladékgazdálkodás, amelyet az állam koncesszióba adott. A kommunális hulladékgyűjtés, -szállítás feladatát a koncesszor alvállalkozójaként továbbra is a Kisalföldi Hulladékgazdálkodási Nonprofit Kft. látja el.

Az önkormányzat bevételeinek alakulása

Az Önkormányzat bevételeinek gerincét az állami támogatások adják, melyeknek év eleji előirányzata 3.3 milliárd forint volt, ez mintegy 500 millió forinttal haladta meg a 2022. évi szintet. Az állami támogatás összege év közben további mintegy 200 millió forinttal nőtt.

A helyi adók tekintetében a 2022. évi tényszámok ismeretében tervezett előirányzat 4 milliárd 244 millió Ft volt, melyen belül

- az iparűzési adóból tervezett bevétel 3 milliárd 125 millió Ft-ot tett ki,

- az építményadóból tervezett bevétel pedig 1 milliárd Ft volt.

2023. I. félévében – figyelembe véve a teljesítési adatokat – a helyi adó előirányzatot 1 milliárd 75 millió Ft-tal emelte fel a testület, melyen belül az iparűzési adó bevételi tervszáma 4 milliárd 200 millió Ft-ra nőtt. Ezzel a helyi adók 2023. évben várhatóan több mint 5,3 milliárd Ft-tal fogják támogatni az Önkormányzat és intézményei feladatellátását.

A közmeghallgatást megelőzően tárgyalta a Képviselő-testület a helyi adórendelet felülvizsgálatát.

Az elfogadott módosítással az építményadó mentesség körét kiterjesztették a mosonmagyaróvári lakos ingatlantulajdonosok olyan lakásingatlanaira is, amelyekben a tulajdonos közeli hozzátartozója életvitelszerűen él. Az elfogadott kedvezménybővítés terv szerint az eddig adóztatott lakóingatlanok mintegy felére gyakorol hatást, így a javaslat megközelítőleg 70 millió Ft építményadó-kedvezményt jelent.

Tervezett bevételeik között nem szerepel, de meg kell említeni, hogy az Önkormányzat mintegy 4 milliárd forint lekötött készpénzbetéttel rendelkezik, amelynek jelenleg egyetlen feladata van, hogy kamatbevételt termeljen. Az Önkormányzat bevételei között 2023. évben jelentkezett először számottevő összegben a korábbi évek megtakarításai után kapott kamatbevétel. Ez az összeg éves szinten elérheti a 300 millió forintot.

Bevételeiket az Önkormányzat döntése alapján az építményadó, a lakásbérleti díj, az étkezési térítési díj, a parkolási díj és a közterület-használati díj emelésével igyekeztek növelni.

Összefoglaló információk a kiadások tekintetében

A kiadások közül legnagyobb tételt a személyi jellegű kifizetések teszik ki. Bérfejlesztés tekintetében helyi döntés alapján 10%-os béremelést hajtottak végre év elején a 2022. december 31-i bruttó bérhez képest. Valamennyi munkavállalójuk jutalom formájában kétheti bérkiegészítésben részesült.

2023 szeptemberében a Képviselő-testület a helyi adóbevételek kedvező alakulása által úgy döntött, hogy a június 30-i bruttó bérhez képest egy újabb 10%-os bérfejlesztést engedélyez 2023. július 1-re visszamenőlegesen. Ezen túlmenően további kétheti bérkiegészítés keretének megfelelő jutalmazási előirányzat biztosításáról is gondoskodott.

A nyújtott támogatások vonatkozásában 50 millió forinttal újra indították az eseti támogatási keretet, mely keretből a kiemelt szervezeteken kívül az Önkormányzat tulajdonában lévő ingatlanok bérleti díjához kapcsolódóan egyéb szervezetek is nyújthattak be támogatási kérelmet. Ezzel az intézkedéssel a civil szféra támogatásának mértéke visszatért a pandémia előtti szintre.

A dologi kiadásokat tekintve 2022. év végén – 2023. év elején igen magas közüzemi díjakkal számolt a költségvetés, amely alól csak a 2023. év végéig élő kedvező árú villamos energia szerződésük volt kivétel.

A villamos energia szolgáltatás nettó díja 2023. év végéig 25,69 HUF/kWh, mely díj a szerződéses időszak alatt a rendszerhasználati díjak növekedésével és az EUR árfolyama miatt változott.

A 2024. évi szolgáltatás érdekében a közbeszerzési eljárást lefolytatták, melynek eredményeképp a nyertes ajánlattevő nettó 82,4 Ft/kWh ajánlatot tett, mely nettó ár tartalmazza a rendszerhasználati díjakat is. A leszerződött mennyiség alapján a várható költség közel nettó 85 millió Ft lesz az Önkormányzat, illetve a tulajdonában lévő, vagyonkezelésbe nem kiadott ingatlanok vonatkozásában.

A Városüzemeltető és Fenntartó Kft. 2023. év tekintetében a tőzsdei árak alakulásától függő, változó árú szerződést kötött a közvilágítás biztosítására. 2023. január – augusztus időszak alatt az átlagos szolgáltatási díj – rendszerhasználati díjjal együtt – nettó 107 Ft/kWh volt, a mennyiség tekintetében közel 787 ezer kWh-ban alakult felhasználás ebben az időszakban, melynek összköltsége nettó 85 millió Ft-ot tett ki.

Önkormányzati forrás felhasználásával az idei évben tovább folytatják a közvilágítás ledesítési programját, amelynek keretében 250 db energiapazarló lámpatestet cserélnek új, korszerű eszközre.

Intézmények fölgázellátása: az idei évben lebonyolított közbeszerzési eljárás alapján, a tavalyi évhez képest jelentősen kedvezőbb árat kaptak mind a nagyfogyasztók, mind az egyetemleges szolgáltatás alá tartozó fogyasztási helyek vonatkozásában. 2022-ben a nagyfogyasztók esetén nettó 935,6 Ft/m3 árral számolhattak, a kisfogyasztó intézmények esetén pedig 450,4 Ft/m3 költséggel kalkuláltak. Jelenleg mindkét intézménytípusnál a nettó szolgáltatási ár 370,5 Ft/m3, mely ár tartalmazza a rendszerhasználati díjat is. 2023-ban a szolgáltatás módosított előirányzata nettó 174 millió Ft. Az árcsökkenés hatására 2024. évben ez 83-84 millió forint körül alakul majd.

Távhőellátás: 2022. szeptember 30-án hirdették ki azt az ágazati rendeletet, mely a távhőszolgáltatás díját szabályozza. A távhőszolgáltatás vonatkozásában a szolgáltató támogatásban nem részesül az intézmények és nem lakossági fogyasztók esetében, ezért kénytelen volt a rendelet szerinti árat alkalmazni, amely nettó 54.836 Ft/GJ összegben került meghatározásra. Ez a változás jelentős, 16-szoros áremelkedést jelentett a korábbi időszakhoz képest. Az alaprendelet módosításával 2023. január 1-től az ár 27.259 Ft/GJ-ra csökkent, jelenleg pedig nettó 13.995 Ft/GJ ár van érvényben. A tavalyi mennyiség alapján távhő vonatkozásában tervezhető kiadás nettó 67-70 millió Ft, szemben az idei évre a mai napig betervezett módosított 105 millió Ft előirányzattal.

Vízdíj: a szolgáltatás tekintetében 2023-ra tervezett módosított előirányzat intézményeik vonatkozásában nettó 28 millió Ft. Vízdíj emelés egyelőre nem várható.

A dologi kiadások növekedése szinte minden területen megjelent, arányaiban a legnagyobb a vásárolt élelmiszerek esetében volt, amelyet a térítési díjak növelése csak részben követett.

Elmúlt időszakban végzett kiemelt fejlesztések, projektek

2023-ban összegében és számosságában is az egyik legnagyobb közlekedési és közterületfejlesztési programot sikerül megvalósítaniuk, amelynek összege meghaladja az egymilliárd forintot.

A teljesség igénye nélkül, kéri, engedjék meg, hogy az elmúlt időszak nagyobb fejlesztéseiről, projektjeiről beszámoljon:

2022 októbere óta a fejlesztési terveik közül az alábbiak valósultak meg:

* a Terv utcai parkoló kivitelezése,
* a Götz Irén utca kivitelezése,
* Dunaszigeten az Akácos utca településfejlesztési megállapodással történő kivitelezése Dunasziget Község Önkormányzatával közösen (dunaszigeti tábor),
* a Városmajor utca kivitelezése,
* a Gorkij utcai parkoló kivitelezése.

Jelenleg az alábbi kivitelezési munkálatok vannak folyamatban:

* az Akác utca útépítés kivitelezése,
* a Rév utcai parkoló (Mosoni Temető) kivitelezése,
* a Királydomb utca kivitelezése,
* a Tímár utca csapadékvíz elvezetés, távközlés, közvilágítás és erősáram kivitelezése,
* a Laktanya köz távközlés kivitelezése,
* a Bartók Béla utca felújítása.

A szerződéskötés megtörtént és várhatóan az idei évben megvalósul:

* az Aranyossziget utca I. ütemének felújítása (Magtár-Rév utcai szakasz közötti rész),
* az Erkel Ferenc utcai járdafelújítása (Károly utca és a Szent István király utca közötti szakasz),
* a Mosonyi Mihály úti orvosi rendelőnél parkoló építése,
* a Lurkóvár Óvoda körüli járdaszakasz felújítása.

Folyamatban lévő tervezések:

* a Fazekas Mihály utca tervezése,
* a Károly utcai gyalogátkelőhely tervezése,
* a Károly utca 52-66. szervizútjának, parkolóinak felújítás tervezése,
* a Széchenyi 19-29. mögötti szervizút és parkoló felújítás tervezése,
* az Aranyossziget utca II. ütem tervezése,
* a Mária Terézia utca egy szakaszának tervezése,
* a Fő utca - Honvéd utca - Városkapu tér csomópont tervezése,
* a Pozsonyi út - Kapucinus utca csomópont tervezése,
* a Régi Vámház tér járda- és parkolófelújítás tervezése.

Elindult a közvilágítás korszerűsítése, a Kühne körforgalomtól a Régi Vámház térig LED-es lámpatestek beépítése fog megvalósulni 2024 tavaszáig.

2024-ben tervezett felújítások a következők:

* a Tímár utca útépítése,
* a Huszár Gál utca felújítása,
* a Laktanya utca útépítése,
* a Kiskapu utca útépítése,
* Aranyossziget - Mosonyi Mihály körforgalmi csomópont építése,
* Északi elkerülő út Liget lakóparki bekötése.

Intézményi beruházások:

A közlekedést szolgáló infrastrukturális fejlesztéseken kívül továbbra is gondoskodnak az intézményeik állagmegóvásáról.

Az idei évben több nagyobb beruházás és felújítási munka is elkészült, ilyen volt

* az Ujhelyi Imre Általános Iskola tetőfelújítása, valamint konyhájának új szellőző rendszere,
* a Gyermekek Átmeneti Otthonának áthelyezése és szükséges felújításai,
* a Városháza udvari keresztépületének homlokzatfelújítása, a folyadékhűtő rendszer javítása,
* a Micimackó Bölcsődében kazáncsere valósult meg,
* a Bóbita Óvodában az udvari nyílászárók cseréje történt,
* A Kékcinke Óvodában a járdafelújítás jelentett egy nagyobb ráfordítást,
* A Mosonyi Mihály utca 37. házszám alatti átépítés eredményeként kialakult az ügyelet helyén egy új fogorvosi rendelő és korszerű háziorvosi rendelő került kialakításra,
* Fan-coil cserék folytatódtak a Futurában,
* a Hansági Múzeumban a tető egy szakaszának felújítása történt meg, valamint új parkettát kapott a két irodahelyiség,
* Folyamatban van öt intézmény esetében napelem rendszerek kialakításának beruházása (Bóbita Óvoda, Kékcinke Óvoda, Majoroki Óvoda, Vackor Óvoda, Micimackó Bölcsőde),
* a Városháza tekintetében folyamatban a folyosó ablakok felújítása, illetve a főbejárat előterének felújítása.

Játszóterek fejlesztése:

2023. június 30-ára elkészült az Akadémia téren egy komplett szabadidőpark kialakítása.

Az Akadémia téren a szabadidőpark egy részén kerítéssel leválasztott kutyafuttatót (kutyamegőrzőt) terveznek az idén még kialakítani.

További játszótéri elemek kerülnek kihelyezésre a Mosonyi Mihály utcai játszótéren, a Kormos István lakótelepi játszótéren, a mosoni Biczón, a Lajta lakóparkban és a Móricz Zsigmond utcai játszótéren.

Zöldfelület felújítások, fásítás:

Befejeződött 2022. év őszén a Part Rendezvényház udvar komplett belső zöldfelületének megújításával kapcsolatos kivitelezés.

2023. év elején elkészült a Gorkij utca, Fekete iskola és Lidl közti park és parkoló felújítási – kertészeti terve. Az iskola előtti járda burkolata felújításra került. A fás - füves területen a korábban elültetett fák nagy része megmaradt, plusz 15 fa került telepítésre. A közvilágítás elemei is kicserélésre kerültek.

Az Önkormányzat az elmúlt időszakban ökoturisztikai fejlesztéseket valósított meg a városban több helyen (Malom-ági Lajta turisztikai fejlesztése, evezős-kerékpáros intermodális csomópont létrehozása a Tímár utcában, illetőleg ESD Duna-Dunaj projekt a Futurában). A fiatalok kulturált szabadidő eltöltését segíti a kialakított görpark a Gabona-rakparton.

Az Önkormányzat a 2023-as évben a Fenntartható Városfejlesztési Stratégia mentén tervezi megvalósítani a főbb projektjeit. Amennyiben a megjelenő felhívások lehetővé teszik, az alábbi pályázatok benyújtását tervezik:

* Mosoni Piac bővítése és fedett vásárcsarnok létesítése az Iskola utcában,
* GyÁÉV csarnok felújítása,
* Bolyai iskola mellett étkező és tálalókonyha létesítése,
* Multipálya létrehozása a Gimnázium atlétikai pálya mellett,
* Teniszpálya lefedése

A hazai pályázatok mellett az Interreg-es források kihasználásával az Önkormányzat céljai:

* a sikeres Bike and Boat projekt folytatásaként a Gabona rakpart szabadidős célú hasznosítása
* közös stratégia-alkotás és együttműködés Ausztriában található településekkel.

Az Arrabona EGTC-vel konzorciumi partnerséget létrehozva a Rudolf ligetben terveznek természetvédelmi és rekreációs célú fejlesztéseket.

Továbbra sem mondanak le a Vízisporttelep fejlesztéséről, színvonalas kempinget szeretnének létesíteni az Itató mellett, valamint kishajó kikötőt építeni a Mosoni-Dunán. Amennyiben erre alkalmas pályázati lehetőségek nem nyílnak meg, ezeket a fejlesztéseket az Önkormányzat önerőből is képes megvalósítani.

Két jelentős állami beruházás folyik közigazgatási területükön.

A 86-os út és a 10. számú főút összekötését, ezzel Moson belváros tehermentesítését szolgáló, három körforgalmat, egy vasúti felüljárót, valamint 1200 méter útépítést tartalmazó beruházás várható befejezése 2024. februárra tehető.

A tanuszoda építése a közbeszerzett kivitelező csődje miatt leállt, az új közbeszerzés kiírásra került, a kivitelezés hamarosan úja megindul.

Az Önkormányzat külső kapcsolatai

Az Önkormányzat rendszeres kapcsolatot tart a beszámolásra kötelezett intézményfenntartókkal, rendészeti és állami szervekkel.

A Kormányhivatal törvényességi észrevételeit rendeleteiken átvezették. Egyéb külső ellenőrzés lényeges hiányosságokat az önkormányzati működéssel szemben nem tárt fel.

A közoktatásban érdekelt intézményfenntartók, a katasztrófavédelem helyi kirendeltsége, valamint a Rendőrkapitányság beszámolási kötelezettségüknek eleget tettek.

A kistérségi szociális társulás, valamint a nagytérségi hulladékgazdálkodási társulás éves tevékenységéről beszámolt.

Több ízben kapott a testület tájékoztatást a beszámolásra nem kötelezett mosonmagyaróvári Karolina Kórház vezetőitől, különös tekintettel a 2022-ben nyújtott támogatás elszámolásával és a Kórház pandémia utáni újra indulási nehézségeivel kapcsolatban.

A Széchényi István Egyetem Albert Kázmér Mosonmagyaróvári Karának működését részben támogatásokkal, részben az infrastrukturális beruházások kedvező gazdasági környezetének kialakításával támogatták.

Az Önkormányzat kiemelt figyelmet fordított a település- és területfejlesztésben közreműködő vállalkozásokra, amelyek munkáját a településrendezési terv folyamatos változtatásával segíti.

Összességében megállapítható, hogy a kapott információk elégségesek voltak annak megítélésére, hogy az Önkormányzat milyen mértékben avatkozzon be az érintett külső szervezetek munkájába.

Érdemi beavatkozásra egyedül a Karolina Kórház esetében került sor, mivel a krónikus munkaerőhiány az ellátás ellehetetlenülésével fenyegetett. Az Önkormányzat közbenjárására, az intézményhez az Országos Kórházi Főigazgatóság biztost rendelt ki, akinek reorganizációs tervét és az időközben megtett intézkedéseket a testület megismerhette, a közvéleményt a Kórház honlapján folyamatosan tájékoztatják.

Mosonmagyaróvár városa az önkormányzati működés tekintetében bizakodóan tekinthet az elkövetkezendő évek elé, kellően megalapozott gazdasági háttérrel és kiváló, a végrehajtásban sokszorosan kipróbált vezetőkkel és munkavállalókkal rendelkezik, amely megadja a város számára a rugalmas alkalmazkodás lehetőségét és biztonságát.

Köszöni a megtisztelő figyelmet és türelmet.

Megadja a lehetőséget a kérdések, javaslatok felvetésére.

Dr. Unger András Mosonmagyaróvári Városvédő Egyesület elnöke: Gazdag a város, szerinte kevés település büszkélkedhet ilyen tartalékokkal, költségvetéssel, fejlesztésekkel. Ezek mellett az eredmények mellett az ő észrevételei hangyányinak fognak tűnni, és nagyon reméli, hogy ezekhez a város a beruházási költségeket fogja tudni biztosítani.

Többször foglalkoztak már a városforgalom irányításának kérdésével. Az északnyugati elkerülő megépülése nagyon fontos, de további útfejlesztéseket is szükségesnek tartanak. A 48-as tér kimaradt a fejlesztésekből, és ez egy nagyon érzékeny pontja a városi közlekedésnek, kéri, hogy vegyék fel a projektek közé.

Tavaly derűt okozott a Levéltár vezetőjének felvetése, hogy vigyék el a szobrot a Deák térről. Ez nem nyerte el Polgármester úr tetszését. Ő is úgy volt vele, hogy az a tér a szobor nélkül valahogy más lenne. De úgy gondolják, hogy érdemes lenne a szobor áthelyezését megvizsgálni, mivel úgyis fejújításra szorul, és azt esetleg utána beljebb helyeznék el. Akkor talán elférne a körforgalom és meg lehetne gyorsítani a belváros forgalmát. Ezt az autók nagy hányada sajnos nem fogja tudni elkerülni az iskolák miatt. Az északi elkerülő út inkább a szigetközi forgalmat érintené.

A Flesch parkolók fizetőssé tétele nemtetszést váltott ki a lakosság körében. Úgy gondolja, hogy ilyen költségvetés mellett ez nem biztos, hogy szükséges lépés volt. Legalább az ingyenes parkolási időt emeljék meg fél óráról egy órára, így egy könyvtári ügyet el lehetne intézni, színházjegyet meg lehetne venni. Érti, hogy miért zárták le, de kéri, hogy gondolják meg ezt a javaslatot.

Tavaly is említette, de nem érez sok változást a járdák állapotában. Különösen a 60-70-es években épült betonjárdák állapota kritikán aluli. Jó lenne egy szisztematikus felmérést készíteni, például a Malomszer környékén bukdácsolva lehet bizonyos járdákon haladni.

Tavaly is kérte, hogy a Hősi halottak kápolnát legalább kívülről a tér felől fessék le. Nagyon szép az a tér. Lassan belül is hozzá kellene nyúlni, de legalább a tér felé eső oldalát tegyék rendbe.

Azt tapasztalták, hogy a MoWinPark-ban nehéz az eligazodás, kérik, hogy az út széleire helyezzenek ki lábon álló táblákat az utcanevekkel.

Örömét fejezi ki a Mosoni Temető parkolójának építése kapcsán.

Szeretné jelezni, hogy az idei évben 2 szobor megtisztítását vállalta az Egyesület. Jelzi, hogy a Nehézkereszt teljesen elkészült, és a Piéta szobor is elkészülhet a napokban. Ezek a munkák úgy működnek, hogy a Szabó és Társa Belsőépítészeti Kft. megtisztítja, és az Egyesület állja az impregnálási költségeket.

Decemberre befejeződik a Mosonmagyaróvár műemlékei című kiadvánnyal kapcsolatos, 3 éve elkezdett munka. Egy nagyon igényes anyagról beszélünk, mind a 71 mosonmagyaróvári műemlék azonos rendszer szerint feldolgozásra kerül. Készítenek belőle reprezentatív kiadványt, de próbálják gyűjteni a pénzt, hogy olyan példányszám születhessen, hogy az Önkormányzathoz, iskolákhoz, Könyvtárhoz is eljusson. A jövő évben lesznek olyan helyzetben, hogy szeretnének leülni az Önkormányzattal, dönteni a munka további sorsáról, mert nagy kár lenne, ha a projekt ebben az 50 példányban, amit ők el tudnak készíteni, kihunyna. Úgy gondolja, hogy ez nagyon nagy értéket képvisel, jó a szöveg, pontos, visszaellenőrizhető, rengeteg levéltári munka áll mögötte, a képekhez fotóművészt nyertek meg.

A Wittmann park rekonstrukciójával kapcsolatban: szeretnének majd javaslatot tenni a folyók partján egy sétaút kialakítására a Biczótól az UFM Arénáig, jelenleg tervek, javaslatok készülnek a megvalósíthatóságról.

Köszöni a Képviselő-testület támogatását, szimpátiáját az Egyesület irányába, igyekeznek a vállalt feladatoknak minden évben eleget tenni.

Dr. Árvay István polgármester: Nagyra értékelik a Városvédő Egyesület munkáját, mind a szobortisztításban, mind a műemléki katalógus készítésében, próbálnak majd módot találni arra, hogy ez megfelelő formában sokakhoz eljusson. Megpróbál röviden válaszolni a felvetett kérdésekre.

A Kapucinus utca - Pozsonyi út kereszteződés komplex felülvizsgálata folyamatban van. Már öt tanulmányterv elkészült, ebből hármat a következő Gazdasági és Városüzemeltetési Bizottsági ülésre előterjesztenek. Egyelőre a körforgalmi terv tűnik a legjobbnak és a leginkább költséghatékonynak.

Az északi elkerülő út egy nyomvonali elemét fogják jövőre megvalósítani. Ez a Liget lakópark felső magasságában egy bekötés, ami azt segíti elő, hogy a Duna lakópark, Liget lakópark lakói ne egy közlekedési útvonalon tudjanak csak kijutni. Önmagában ez nyilván a belváros közlekedésén nem fog segíteni. A Duna lakóparktól a Kiserdő hídig terjedő útszakasz megépítése nagyon jelentős beruházás, ráadásul jelentős magántulajdonú érdeket sért, és ingatlanokat érint.

A Flesch parkoló fizetőssé tételekor nem a pénzügyi szemlélet volt az irányadó. Ez egy folyamat része. Amikor elkezdték építeni a Flesch parkoló mögött az ingyenes parkolókat és a Károly utca 56. mögött az újabb 100 parkolót, már akkor kijelentették, hogy épült a környéken 170 új ingyenes parkoló, s amint ezek használatba leszek véve, onnantól a Flesch parolók a Központ és a Könyvtár látogatóinak lesznek fenntartva. Ez csak korlátozással vezethető be, erre szolgált a fizetős rendszer. Azon, hogy fél óra ingyenesség elég-e, vitatkozni lehet, majd a használat során kiderül, s lehet módosítani. Az már elviselhetetlen volt, hogy a környéken épült társasházak lakói napközben is, este is, minden program alatt teleállták a parkolót, és a programra érkezőknek nem maradt hely. Most nagyrészt kiürült, így már lehet rendezvényeken használni.

A járdák vonatkozásában jelentős lemaradásban vannak, de már egyre több szerepel a felújítási programban.

A Hősi halottak kápolna ügyében elmondja, hogy nem olyan rég került át állami tulajdonból az Önkormányzathoz, hosszú időbe telt, hogy a temető egy részét és ezzel együtt a Hősi kápolnát az Önkormányzat tulajdonba vegye. A következő felújítási programnak ez része lesz.

A MoWinPark-ban az utcanévtáblák kihelyezése a Hivatalnak ad feladatot. Megoldandó feladat, hogy egy ipari területen ezt hogyan lehet célszerűen megvalósítani, hisz nyilván nem úgy működik, mint egy lakóterület, ott egy más jellegű táblázást kell kitalálni, ez egy jogos felvetés.

Örül, hogy valaki értékeli a Mosoni Temetőnél a parkoló építését.

A Wittmann park vonatkozásában össze kell ülni. Az Egyetem részéről is van kezdeményezés, egy átkötő híd programja, az is adna egy irányt ennek a programnak. A Biczótól az Arénáig egy összefüggő sétányt nehezen tud elképzelni. Már annak is örülne, ha kaszálva lenne a töltés, és lehetne járni rajta.

Köszöni az Egyesület munkáját, a katalógus elkészülte után a Képviselő-testület dönteni fog róla, hogy milyen további sorsot szán neki.

Köszöni a résztvevőknek a megjelenést.

További hozzászólás nem volt, a Polgármester az általános közmeghallgatást 16.50 órakor bezárta.

K.m.f.

Dr. Árvay István Fehérné dr. Bodó Mariann

 polgármester címzetes főjegyző